શિકાગોમાં મળનારી ધર્મસભામાં હાજરી આપવા માટે પોતે પશ્ચિમમાં જવાના છે, એવો પોતાનો ઈરાદો સ્વામીજીએ અગાઉ જાહેર કરી દીધો હતો. મદ્રાસમાં પોતાના બધા પરિચિતોને તેમણે કહ્યું આપણા ધર્મના પ્રચાર માટેનો સમય આવી પહોંચ્યો છે. ઋષિઓના ધર્મ હિંદુધર્મને માટે ગતિશીલ બનવાનો સમય આવી પહોંચ્યો છે. આપણા પ્રાચીન ધર્મના કિલ્લાનો નાશ કરવાનો પ્રયત્ન અજાણ્યા લોકો કરતા હોય ત્યારે શું આપણે હાથ જોડીને ઊભા જ રહીશું ? શું આપણને તેની અભેદ્યતાથી સંતોષ છે ? શું આપણે ભૂતકાળની પેઠે નિષ્ક્રિય બની રહીશું કે આક્રમક બનીશું અને આપણા ધર્મની યશગાથાનો બોધ જગતનાં રાષ્ટ્રોને કરાવીશું ? શું આપણે આપણાં સામાજિક જૂથોની સંકુચિત સીમાઓનાં તથા પ્રાંતીય સભાનતામાં જ ગોંધાયેલા રહીશું અથવા અન્ય લોકોની વૈચારિક દુનિયામાં ભારતના હિતમાં તેમના પર પ્રભાવ પાડવા માટે પગ પેસારો કરીશું ? ફરીથી ઉત્થાન પામવા માટે ભારતે બળવાન અને એક બનવું જોઈએ. પોતાનાં જીવંત પરિબળોને એક ઠેકાણે કેન્દ્રિત કરવાં જોઈએ.